Abu 'Ali Mohammad Bal'ami
Bal'ami var vazir under sâmâniderne og forfatter til det første persisksprogede historiske værk, Târikh-e Bal'ami (Bal'amis Historie), fra slutningen af 900-tallet.
Bal'amis historiske værk gælder for at være et af de allerførste prosaværker i persisk litteratur, og det dannede skole for historiske værker i de næste mange århundreder i Iran.
Târikh-e Bal'ami skulle egentlig have været en oversættelse fra arabisk af Tabaris berømte historie, som da også danner kernen i Bal'amis værk. Men Bal'ami skriver meget kortere, i en ligefrem og let forståelig sproglig form, ligesom synsvinklen flytter sig fra Bagdad til Khorâsan, hvor begivenhederne frem til Samanide-dynastiets periode omkring år 1000 også bliver beskrevet nærmere.